
Ministru kabineta rīkojums Nr.358

Rīgā 2009.gada 29.maijā (prot. Nr.35 3.§)

Par Latvijas Zinātnes padomes reorganizāciju

1. Saskaņā ar Valsts pārvaldes iekārtas likuma 15.panta trešās daļas 3.punktu ar 2009.gada 1.jūliju reorganizēt Izglītības un zinātnes ministrijas pakļautībā esošo tiešās pārvaldes iestādi - Latvijas Zinātnes padomi (turpmāk - padome) - un nodot atsevišķus tās struktūrvienību uzdevumus tiešās pārvaldes iestādei - Studiju fondam.

2. Studiju fonds pēc padomes reorganizācijas veic šādus pārvaldes uzdevumus:

2.1. administrē padomes vārdā noslēgtos starptautisko zinātnisko pētījumu projektus;

2.2. koordinē Eiropas Savienības un starptautisko pētniecības un tehnoloģiju attīstības programmu darbību Latvijā;

2.3. nodrošina fundamentālo un lietišķo pētījumu īstenošanai un Valsts pētījumu programmām piešķirto valsts budžeta līdzekļu administrēšanu;

2.4. slēdz trīspusējos līgumus ar zinātnisko pētījumu projektu un zinātnisko institūciju vadītājiem par finansējamā projekta izpildi;

2.5. pieņem, pārbauda un iesniedz Izglītības un zinātnes ministrijā zinātnisko pētījumu projektu izpildes pusgada un gada finanšu pārskatus;

2.6. sagatavo un iesniedz Izglītības un zinātnes ministrijā gada pārskatus par zinātniskajai darbībai piešķirtajiem un izlietotajiem budžeta līdzekļiem, kā arī sagatavotos pārskatus ievieto Studiju fonda mājas lapā internetā;

2.7. nodrošina fundamentālo un lietišķo pētījumu īstenošanai un Valsts pētījumu programmām piešķirtā valsts budžeta finansējuma izlietošanas uzraudzību un kontroli.

3. Studiju fonds ir padomes tiesību, saistību un mantas pārņēmējs attiecībā uz šā rīkojuma 2.punktā minētajiem pārvaldes uzdevumiem.

4. Izglītības un zinātnes ministram izveidot padomes reorganizācijas komisiju. Reorganizācijas komisijai līdz 2009.gada 1.jūlijam veikt padomes materiālo un finanšu līdzekļu inventarizāciju, noteikt mantas vērtību un saistību apjomu, kā arī nodrošināt finanšu līdzekļu, mantas un saistību, arhīva un lietvedības nodošanu Studiju fondam atbilstoši šā rīkojuma 3.punktam.

5. Noteikt, ka ar 2009.gada 1.jūliju Studiju fonda nosaukums ir Studiju un zinātnes administrācija.

6. Izglītības un zinātnes ministrijai izstrādāt un izglītības un zinātnes ministram līdz 2009.gada 10.jūnijam iesniegt Ministru kabinetā kā Ministru kabineta lietu ar padomes reorganizāciju saistītos tiesību aktu projektus.

Ministru prezidents, bērnu, ģimenes un sabiedrības integrācijas lietu ministrs V.Dombrovskis

Izglītības un zinātnes ministre T.Koķe
Avots: http://www.likumi.lv

